CELEX: 32018D1859
Language: bg
Date: 2018-11-14 00:00:00
Title: Решение (ЕС) 2018/1859 на Европейския парламент и на Съвета от 14 ноември 2018 година относно мобилизирането на средства от фонд „Солидарност“ на Европейския съюз за оказване на помощ на Латвия

28.11.2018   
               
               
                  BG
               
               
                  Официален вестник на Европейския съюз
               
               
                  LI 302/1
               
            
         РЕШЕНИЕ (ЕС) 2018/1859 НА ЕВРОПЕЙСКИЯ ПАРЛАМЕНТ И НА СЪВЕТА
         от 14 ноември 2018 година
         относно мобилизирането на средства от фонд „Солидарност“ на Европейския съюз за оказване на помощ на Латвия
         ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
         като взеха предвид Договора за функционирането на Европейския съюз,
         като взеха предвид Регламент (ЕО) № 2012/2002 на Съвета от 11 ноември 2002 г. за създаване на фонд „Солидарност“ на Европейския съюз (1), и по-специално член 4, параграф 3 от него,
         като взеха предвид Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление (2), и по-специално точка 11 от него,
         като взеха предвид предложението на Европейската комисия,
         като имат предвид, че:
         
                     (1)
                  
                  
                     Фонд „Солидарност“ на Европейския съюз (наричан по-долу „Фондът“) има за цел да се осигури възможност на Съюза да реагира по бърз, ефективен и гъвкав начин на извънредни ситуации с цел да се покаже солидарност с населението на регионите, засегнати от природни бедствия.
                  
               
                     (2)
                  
                  
                     Съгласно член 10 от Регламент (ЕС, Евратом) № 1311/2013 на Съвета (3) максималната годишна сума, която Фондът не трябва да надхвърля, е 500 000 000 EUR (по цени от 2011 г.).
                  
               
                     (3)
                  
                  
                     На 14 ноември 2017 г. Латвия подаде заявление за мобилизиране на средства от Фонда след продължителен период на силни валежи през лятото и есента на 2017 г., довели до насищане на почвите и последвали наводнения.
                  
               
                     (4)
                  
                  
                     Заявлението на Латвия отговаря на условията за отпускане на средства от Фонда, определени в член 4 от Регламент (ЕО) № 2012/2002.
                  
               
                     (5)
                  
                  
                     Поради това Фондът следва да бъде мобилизиран, за да се предостави финансова помощ на Латвия.
                  
               
                     (6)
                  
                  
                     С Решение (ЕС) 2018/508 на Европейския парламент и на Съвета (4) Фондът беше мобилизиран за предоставянето на сумата от 50 000 000 EUR под формата на бюджетни кредити за поети задължения и за плащания за извършването на авансови плащания за финансовата 2018 година. Тези бюджетни кредити са били усвоени в много малка степен. Следователно съществува възможност цялата сума за настоящото мобилизиране на средства да бъде финансирана чрез преразпределяне на мобилизираните бюджетни кредити за извършването на авансови плащания в общия бюджет на Съюза за 2018 финансова година.
                  
               
                     (7)
                  
                  
                     За да се сведе до минимум времето за мобилизиране на средства от Фонда, настоящото решение следва да се прилага от датата на приемането му,
                  
               ПРИЕХА НАСТОЯЩОТО РЕШЕНИЕ:
         
            Член 1
            В рамките на общия бюджет на Съюза за финансовата 2018 година, фонд „Солидарност“ на Европейския съюз се мобилизира за предоставянето на сумата от 17 730 519 EUR на Латвия в бюджетни кредити за поети задължения и бюджетни кредити за плащания.
            Сумата на мобилизираните средства, посочена в първа алинея, се финансира от бюджетните кредити, мобилизирани за извършването на авансови плащания в бюджета на Съюза за финансовата 2018 година. Наличните бюджетни кредити за извършването на авансови плащания съответно се намаляват.
         
         
            Член 2
            Настоящото решение влиза в сила в деня на публикуването му в Официален вестник на Европейския съюз.
            
            То се прилага от 14 ноември 2018 г.
         
         
            Съставено в Страсбург на 14 ноември 2018 година.
            
               
                  За Европейския парламент
               
               
                  Председател
               
               A. TAJANI
            
            
               
                  За Съвета
               
               
                  Председател
               
               K. EDTSTADLER
            
         
         
            (1)  ОВ L 311, 14.11.2002 г., стр. 3.
         
            (2)  ОВ C 373, 20.12.2013 г., стр. 1.
         
            (3)  Регламент (EC, Евратом) № 1311/2013 на Съвета от 2 декември 2013 г. за определяне на многогодишната финансова рамка за годините 2014—2020 (ОВ L 347, 20.12.2013 г., стр. 884).
         
            (4)  Решение (ЕС) 2018/508 на Европейския парламент и на Съвета от 12 декември 2017 г. относно мобилизирането на средства от фонд „Солидарност“ на Европейския съюз за извършване на авансови плащания в рамките на общия бюджет на Съюза за 2018 г. (ОВ L 83, 27.3.2018 г., стр. 13).